**Juleofferappell**

Kirkens Nødhjelp tilhøyrer kyrkjelydane, og det internasjonale diakonale arbeidet er vårt felles ansvar. Saman med Fasteaksjonen, utgjer juleofferet berebjelken i finansieringa av dette arbeidet, og er avgjerande for handlekrafta vår i møte med krisene i verda.

Her er innspel som kan brukast i program, kunngjeringar og når de skal ta opp offeret/kollekten i jula – sprei det også gjerne digitalt. Bruk det som passar, eventuelt berre det siste avsnittet, der kyrkjelyden sitt eige vippsnummer sjølvsagt kan brukast om ønskeleg:

Eit barn er fødd. Ufatteleg sårbart og med eit uendeleg potensial. Skal ho vekse opp og løyse kreftgåta, starte si eiga bedrift eller bli den beste læraren i verda? Det veit ingen. Enno. I jula feirar vi barnet som blir fødd inn i vår verd – uskyldig og sårbart. Vi markerer at alle barn har same rett til liv, tryggleik og moglegheiter. «Ein treng ein heil landsby for å oppdra eit barn», seier eit gamalt afrikansk ordtak. Men i møte med globale utfordringar som klimaendringar, pandemiar, konfliktar og ulikskap krev det kanskje ei heil verd. Ei rettferdig verd. Saman kan vi forandre verda – for eitt barn om gongen.

GJE DEN VIKTIGASTE JULEGÅVA I ÅR i takkofferet i dag, som går til arbeidet kyrkjelyden vår gjer saman med Kirkens Nødhjelp for å verkeleggjere Guds kjærleik i verda. Vi reddar liv og krev rettferd. Om du ikkje har med deg kontantar, kan du vippse gåva di til 2426 <ev. vippsen til kyrkjelyden>.